**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.11.2023, ora 08.00 – 30.11.2023, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 30.11.2023, ora 07.00**

**RÂURI**

**Debitele au fost staționare** pe râurile din bazinele hidrografice Olt, Vedea, Argeș, Ialomița, Rm. Sărat, Putna, Bârlad, bazinele mijlocii și inferioare ale Buzăului, Sucevei, Moldovei, Bistriței și Trotușului, afluenții Prutului și pe râurile din Dobrogea.

Pe cursurile mijlocii și inferioare ale Turului, Someșului, Crasnei, Barcăului, Crișurilor, Mureșului, Arieșului, Târnavelor, Begăi, Timișului, Bârzavei, Carașului, Nerei, Cernei și Jiului debitele au fost în creștere prin propagare, iar pe celelalte râuri, debitele au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Bega, Timiș, Moravița, Caraș, Nera, Cerna, pe cursurile superioare ale Bistriței și Trotușului și mai mici (sub 30%) pe râurile din bazinele hidrografice: Tazlău, Rm. Sărat, Bârlad, Jijia şi pe unii afluenți din bazinele inferioare ale Jiului şi Oltului.

Formațiunile de gheață (ace de gheață, gheață la maluri, năboi), prezente în bazinele Moldovei şi Bistriței, s-au menținut fără modificări importante.

Datorită deversărilor controlate din acumularea Călinești Oaș, se situează **peste COTA DE ATENȚIE, râul Tur la stația hidrometrică Călinești Oaș (350+11) – jud. SM.**

**Debitele vor fi în creștere** datorită efectului combinat al cedării apei din stratul de zăpadă din zonele montane, precipitațiilor căzute în interval și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, bazinul superior și mijlociu al Oltului, iar pe celelelate vor fi în general staționare.

Scurgeri importante pe versanți, torenți, pâraie, viituri rapide cu efect de inundații locale și creșteri semnificative de niveluri și debite sunt posibile pe unele râuri mici din zonele de deal și munte din Banat, Crișana, Transilvania și Maramureș, datorită precipitațiilor mai însemnate cantitativ prognozate, coroborat cu cedarea apei din stratul dezăpadă din zonele montane aferente.

Nivelurile pe râuri la stațiile hidrometrice se vor situa **sub COTELE DE ATENȚIE.**

**DUNĂRE**

**Debitul** la intrarea în ţară (secţiunea Baziaş) în intervalul 29.11.2023 – 30.11.2023 **a fost în scădere,** având valoareade **8100 m3/s**, peste media multianuală a lunii **noiembrie (4650 m3/s).**

În aval de Porţile de Fier, debitele au fost în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în ţară (secţiunea Baziaş) va fi în scădere (7900 m3/s).**

În aval de Porţile de Fier, debitele vor fi în scădere pe sectorul Gruia – Calafat, staționare la Bechet și în creștere pe sectorul Corabia – Tulcea.

**2.** **Situația meteorologică în intervalul 29.11.2023, ora 09.00 – 30.11.2023, ora 06.00**

**ÎN ŢARĂ**

**Cerul a fost mai mult noros în regiunile intracarpatice**, iar în rest înnorările au fost temporare. Au fost precipitații locale, predominant sub formă de ninsoare în vestul, nordul și centrul țării, mixte în regiunile estice și ninsori la munte. Vântul a suflat slab și moderat, cu intensificări temporare ziua în sud, est și centru, precum și pe crestele montane, unde ninsoarea a fost viscolită. Stratul de zăpadă era prezent și măsura, la ora 20, în platformele stațiilor meteorologice, până la 59 cm la Bâlea Lac și izolat în Transilvania (până la 7 cm), în Muntenia (până la 4 cm) și în Crișana (până la 3 cm). Temperaturile maxime, în creștere față de ziua precedentă în jumătatea de sud, s-au situat în jurul mediilor multianuale, iar în rest au scăzut și au caracterizat o vreme în general rece, astfel acestea s-au încadrat între -1 grad la Dumbrăvița de Codru, Șiria, Ocna Șugatag, Baia Mare, Târgu Lăpuș, Zalău, Darabani și Rădăuți și 12 grade la Focșani, iar la 0ra 6 valorile de temperatură se încadrau între -8 grade la Petroșani și Rădăuți și 3 grade la Constanțadig.

În prima parte a intervalului izolat a fost ceață.

**OBSERVAȚII:** *de ieri de la ora 6 au fost în vigoare 3 atenționări cod galben pentru fenomene meteorologice periculoase imediate, emise de către SRPV Bacău.*

**LA BUCUREŞTI**

**Valorile de temperatură diurne au fost mai mari** decât cele din intervalul precedent și s-au situat în jurul mediilor multianuale. Cerul a fost temporar noros ziua și senin noaptea, iar vântul a suflat slab și moderat. Temperatura maximă a fost de 9 grade la Afumați și de 10 grade la Filaret și Băneasa, iar la ora 6 de înregistrau -1 grad la Filaret și Băneasa și 0 grade la Afumați.

 **3. Prognoza meteorologică în intervalul 30.11.2023, ora 09.00 – 01.12.2023, ora 09.00**

**ÎN ŢARĂ**

**Valorile de temperatură diurne se vor situa în jurul mediilor** multianuale, iar cele nocturne vor fi mai ridicate decât cele din intervalul precedent. Cerul va fi variabil, mai mult noros la munte, în vestul, nordul, centrul și estul țării. Se vor semnala precipitații mixte în zonele montane și predominant ploi în rest. Izolat cantitățile de apă vor fi însemnate (peste 15...20 l/mp). Vântul va sufla slab și moderat, cu intensificări pe crestele montane (rafale de 70...80 km/h), iar la intensități mai mici și pe arii restrânse în vest și în a doua parte a intervalului în est. Temperaturile maxime se vor încadra între 1 și 10 grade, iar cele minime în general între 0 și 8 grade. Pe alocuri se va forma ceață și vor fi condiții de polei.

**LA BUCUREŞTI**

**Valorile de temperatură se vor situa în jurul mediilor** multianuale. Cerul va fi variabil, iar vântul va sufla slab și moderat.

Temperatura maximă va fi de 6...7 grade, iar minima de 0...1 grad, mai scăzută în zona preorășenească.

**4. Buletin nivometeorologic pentru perioada 29.11.2023 ora 20 - 04.12.2023 ora 20**

**PENTRU ALTITUDINI MAI MARI DE 1800 m**

**Fenomene meteo predominante: Vânt puternic, încălzire accentuată în zilele de 1 și 2**

**decembrie.**

**Principalele mecanisme ce conduc la declanșarea avalanșelor: Zăpadă viscolită cu formare de**

**plăci de vânt în special sub acțiunea unor suprasarcini, zăpadă umedă.**

**TABEL RISCURI DE AVALANŞE**

|  |  |
| --- | --- |
| ***Masive:*** | ***PESTE 1800 m*** |
| **MUNŢII FĂGĂRAŞ** | **RISC ÎNSEMNAT (3)** |
| **MUNŢII BUCEGI** | **RISC ÎNSEMNAT (3)** |
| **Munții Țarcu-Godeanu** | **RISC MODERAT (2)** |
| **Munții Parâng- Șureanu** | **RISC MODERAT (2)** |
| **MUNȚII RODNEI** | **RISC MODERAT (2)** |
| **CĂLIMANI-BISTRIȚEI- CEAHLĂU** | **RISC MODERAT (2)** |

**Evoluția vremii în intervalul 27.11.2023-29.11.2023**

Vremea a fost apropiată de normalul termic al perioadei. Cerul a fost temporar noros şi pe arii relativ extinse a nins, iar trecător în zonele mai joase precipitaţiile au fost şi mixte. Pe arii restrânse cantitățile de precipitații au depășit 10-15 l/mp. Stratul de zăpadă a crescut în majoritatea zonelor, pe alocuri cu până la 25 cm. Vântul a suflat în general moderat, cu intensificări temporare ce au depășit trecător 90-110 km/h în zonele de creastă, viscolind ninsoarea sau spulberând zăpada şi favorizând formarea troienelor și a depozitelor mai importante în zonele adăpostite. Local s-a semnalat ceață, asociată pe creste și cu depunere de chiciură.

**Evoluția stratului de zăpadă și a riscului de avalanșă, în zona montană înaltă:**

Deși în zonele înalte stratul de zăpadă pulver s-a tasat și a scăzut puțin, acesta se menține mai consistent la altitudini de peste 1800 m pe rama nordică a Carpaților Meridionali, îndeosebi în Masivul Făgăraș, unde depășește local 50 cm. În zonele adăpostite se întâlnesc depozite mai mari de zăpadă și troiene, iar spre creste plăci de vânt.

Odată cu încălzirea vremii, zăpada va continua să se topească și să se taseze. Valorile pozitive de temperatură care sunt așteptate în 1 și 2 decembrie în întreaga zonă montană și precipitațiile mixte vor accelera topirea și pătrunderea apei în interiorul stratului. În aceste condiții, stratul superior va putea aluneca cu ușurință, ducând la declanșarea avalanșelor de topire de dimensiuni medii și izolat mari, din care unele pot ajunge până în fundul văilor.

Riscul declanșării avalanșelor se va menține **RISC ÎNSEMNAT (3)** la peste 1800 m în masivele Făgăraş și Bucegi, iar în restul masivelor riscul va fi **RISC MODERAT (2).**

La altitudini mai mici de 1800 m, pe fondul încălzirii vremii, al temperaturilor pozitive și precipitațiilor lichide, zăpada existentă se va topi accelerat.

**În data de 29.11.2023,** la ora 14 stratul de zăpadă din platforma stațiilor meteorologice măsura:

**Carpaţii Meridionali:** 59 cm la Bâlea-Lac, 42 cm la Cuntu, 40 cm la Păltiniș, 38 cm la Vf. Omu, 34 cm Vf. Țarcu, 28 cm la Fundata, 22 cm la Parâng, 18 cm la Sinaia, 16 cm Predeal.

**Carpaţii Orientali:** 44 cm la Bucin, 41 cm la Vf. Lăcăuți, 34 cm la Vf. Călimani, 30 cm la Ceahlău-Toaca, 23 cm la Penteleu, 18 cm la Vf. Iezer.

**Carpaţii Occidentali:** 53 cm la Semenic, 43 cm la Stâna de Vale, 27 cm la Vf. Vlădeasa, 18 cm Roșia Montană, 14 cm la Băișoara.

**Prognoza vremii în intervalul 29.11.2023, ora 20:00 - 04.12.2023, ora 20:00:**

Vremea va fi apropiată de normalul termic al perioadei la începutul intervalului, apoi se va încălzi accentuat, devenind deosebit de caldă în zilele de 1 și 2 decembrie, urmând ca apoi să se răcească din data de 3 decembrie. Cerul va fi variabil, temporar noros. În special în primele zile ale intervalului, temporar se vor semnala precipitații, predominant sub formă de ninsoare la început, apoi sub formă de ploaie, lapoviță și ninsoare doar pe creste. Acestea vor fi în general slabe și moderate cantitativ, dar pe arii restrânse, în special în nordul Carpaților Orientali și Occidentali, cantitățile de apă vor depăși 15-20 l/mp. Vântul va sufla în general moderat, cu intensificări temporare până la tare, din sector predominant vestic și sud-vestic, cu rafale de 60-90 km/h, iar în zonele de creastă vor depăși temporar 90-110 km/h.

**Temperaturi prognozate în intervalul 29.11.2023 ora 20 - 30.11.2023 ora 20:**

**Peste 1800 m:** temperaturi minime: -15 la -9 grade.

temperaturi maxime: -6 la -1 grade.

**Sub 1800 m:** temperaturi minime: -10 la -5 grade.

temperaturi maxime: -3 la 4 grade.

**Temperaturi prognozate în intervalul 30.11.2023 ora 20 - 02.12.2023 ora 20:**

**Peste 1800 m:** temperaturi minime: -4 la 5 grade.

temperaturi maxime: 1 la 8 grade.

**Sub 1800 m:** temperaturi minime: -1 la 7 grade.

temperaturi maxime: 5 la 15 grade.

**Temperaturi prognozate în intervalul 02.12.2023 ora 20 - 04.12.2023 ora 20:**

* în scădere accentuată.

**Vânt la peste 2000 m:** din sector predominant vestic și sud-vestic, cu viteze în general de 60-90 km/h.

**Izoterma de 0 grade:** în jur de 1000 m la începutul intervalului, în urcare spre 2500 m în zilele de 1 și 2 decembrie, apoi în coborâre accentuată.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***
	1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

Nu au fost semnalate evenimente deosebite.

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 28.11.2023, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie de monitoring a calităţii aerului.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.11.2023 – 29.11.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

 **Judeţul Botoşani:**

 - Se mentine situatia de restrictii in alimentarea cu apa pentru piscicultura la folosinta:

 - S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

 **Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

 \* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I de aplicare a restrictiilor.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

 - Se aplica situatia de restrictii in alimentarea cu apa la folosinta:

 \* S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

  **Judeţul Vaslui:**

 - Se mentin prevederile „Planului de restrictii si folosire a apei in perioade deficitare”, astfel:

 \* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**